ΓΡΑΠΤΗ ΕΡΩΤΗΣΗ E-0162/98 υποβολή: Anita Pollack (PSE) προς την Επιτροπή (2 Φεβρουαρίου 1998)

Θέμα: Συνδυασμένη μετακίνηση με ποδήλατο και τρένο

Επιδιώκοντας τον περιορισμό της χρήσης των ιδιωτικών αυτοκινήτων, σχεδιάζει η Επιτροπή να ζητήσει από τους οργανισμούς σιδηροδρόμων να επιτρέψουν την ελεύθερη πρόσβαση των ποδηλάτων στα τρένα αφού καταργήσουν τα επιπλέον κόμιστρα;

Απάντηση του κ. Kinnock εξ ονόματος της Επιτροπής (12 Μαρτίου 1998)

Για λόγους επικουρικότητας και δεδομένου ότι η Επιτροπή επιθυμεί να προάγει προσέγγιση με εμπορικό προσανατολισμό στις σιδηροδρομικές επιχειρήσεις, η Επιτροπή δεν σχεδιάζει επί του παρόντος να προτείνει την επιβολή απαιτήσεων του είδους που σκιαγραφούνται από το Αξιότιμο Μέλος.

Όπως παρουσιάστηκε στην Πράσινη Βίβλο για το «Δίκτυο των Πολιτών» ((COM (95)601 τελικό. )), η Επιτροπή αποβλέπει να ενθαρρύνει τους πολίτες να επιλέγουν τις δημόσιες συγκοινωνίες, τη χρήση ποδηλάτου ή το βάδισμα για τις περισσότερες μετακινήσεις τους. Η διευκόλυνση του συνδυασμού της χρήσης ποδηλάτου και τραίνου βοηθά προς αυτή την κατεύθυνση, όπως παίζει ρόλο και η μεταφορά ποδηλάτων με τραίνα, παράλληλα με τα μέτρα βελτίωσης της εναποθήκευσης ποδηλάτων σε σταθμούς.

Η άποψη της Επιτροπής είναι ότι υπάρχουν δύο κατάλληλοι τρόποι ενθάρρυνσης της μεταφοράς ποδηλάτων με τραίνα. Πρώτον, οι δημόσιες αρχές δύνανται να συμπεριλάβουν απαιτήσεις εν προκειμένω, κατά τον προσδιορισμό των δημοσίων υπηρεσιών που παρέχονται από τις επιχειρήσεις. Σύμφωνα με την γενική προσέγγιση των δημόσιων υπηρεσιών από την Κοινότητα, εναπόκειται στα κράτη μέλη να προσδιορίσουν τις υπηρεσίες που επιθυμούν να παρέχονται. Οι απαιτήσεις πρέπει να ορίζονται σαφώς και οι επιχειρήσεις να αποζημιώνονται εφόσον η εκπλήρωση της απαίτησης επιφέρει καθαρό κόστος.

Δεύτερον, η Επιτροπή επιθυμεί να ενθαρρύνει τις σιδηροδρομικές επιχειρήσεις να μεταφέρουν ποδήλατα, διότι μπορεί συχνά να είναι προς το δικό τους εμπορικό συμφέρον, η σημαντική ανάγκη εκ μέρους των ποδηλατιστών να έχουν τη δυνατότητα να ταξιδεύουν σιδηροδρομικώς με τα ποδήλατά τους. Μέσω των πολιτικών της να προάγει το Δίκτυο των Πολιτών, η Επιτροπή σκοπεύει να βοηθήσει να γίνουν τέτοιες διευθετήσεις πιο συνήθεις. Ιδιαίτερο παράδειγμα αποτελεί η πρόσφατη απόφασή της να παράσχει επιχορήγηση για την φάση σχεδιασμού του διεθνούς έργου για ποδηλατοδρόμους Euro Velo, που επιχορηγείται από την Ομοσπονδία Ευρωπαίων Ποδηλατιστών. Ένας εκ των βασικών στόχων του εν λόγω έργου είναι να προάγει τον ποδηλατοτουρισμό, που αναμένεται να αυξήσει την ζήτηση για μεταφορά ποδηλάτων με τραίνο σε κεντρικά σημεία κάθε ποδηλατόδρομου, παράγοντας ο οποίος θα ληφθεί ειδικώς υπόψη κατά τον σχεδιασμό του δικτύου.

Η υποχρεωτική απαίτηση της ευρωπαϊκής νομοθεσίας από τις σιδηροδρομικές επιχειρήσεις να μεταφέρουν ποδήλατα θα επιβάλει υψηλό κόστος στις επιχειρήσεις, εάν ο σχεδιασμός των τραίνων ή η χρήση τους για μεταφορά βαρέων φορτίων καταστήσει την μεταφορά ποδηλάτων ανεφάρμοστη. Η απαίτηση μεταφοράς ποδηλάτων χωρίς κόμιστρα, όπως προτείνεται από το Αξιότιμο Μέλος του Κοινοβουλίου μπορεί να μειώσει τα έσοδα που πραγματοποιούν ορισμένες επιχειρήσεις. Για την επίτευξη των στόχων του Δικτύου των Πολιτών, είναι ουσιαστικό να προωθηθεί προσέγγιση με επιχειρηματικό προσανατολισμό στις σιδηροδρομικές επιχειρήσεις, ενώ η εξωτερική επιβολή απαιτήσεων αυτού του είδους χωρίς αποζημίωση, μολονότι αυτές είναι νόμιμες, θα αντέκρουε την εν λόγω προσέγγιση.

Η Επιτροπή διαχειρίζεται επί του παρόντος έργο ερευνητικής συνεργασίας για την προσβασιμότητα των ταχέων σιδηροδρομικών συστημάτων (COST 335) με σκοπό την ανάπτυξη ευρωπαϊκών προτύπων για τον σχεδιασμό και την λειτουργία των τραίνων, των σταθμών και των υπηρεσιών πληροφοριών. Ενώ το έργο επικεντρώνεται κυρίως στις ανάγκες των πολιτών με μειωμένη κινητική ικανότητα, είναι πιθανόν ότι πολλά από τα εξεταζόμενα σχεδιαστικά χαρακτηριστικά θα ωφελήσουν επίσης τους χρήστες ποδηλάτου.